CELEX: 62016TN0621
Language: el
Date: 2016-08-29 00:00:00
Title: Υπόθεση T-621/16: Προσφυγή της 29ης Αυγούστου 2016 — České dráhy κατά Επιτροπής

24.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 392/46
            
         Προσφυγή της 29ης Αυγούστου 2016 — České dráhy κατά Επιτροπής
   (Υπόθεση T-621/16)
   (2016/C 392/60)
   Γλώσσα διαδικασίας: η τσεχική
   
      Διάδικοι
   
   
      Προσφεύγουσα: České dráhy a.s. (Πράγα, Τσεχική Δημοκρατία) (εκπρόσωποι: K. Muzikář και J. Kindl, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση C(2016) 3993 τελικό της Επιτροπής της 22ας Ιουνίου 2016 στην υπόθεση AT.40401 — Twins για τη διενέργεια ελέγχου κατά το άρθρο 20, παράγραφος 4, του κανονισμού (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα διατυπώνει πέντε λόγους ακυρώσεως.
   
               1.
            
            
               Με τον πρώτο λόγο προβάλλεται ότι η προσβαλλόμενη απόφαση εκδόθηκε βάσει στοιχείων που συγκεντρώθηκαν κατά τη διάρκεια προηγούμενου ελέγχου σε επιχειρηματικούς χώρους της České dráhy, ο οποίος διενεργήθηκε δυνάμει παράνομης αποφάσεως. Η Ευρωπαϊκή Επιτροπή δεν μπορούσε να χρησιμοποιήσει τα στοιχεία που συγκεντρώθηκαν με τον τρόπο αυτόν, ούτε καν για την έκδοση της προσβαλλόμενης με την παρούσα προσφυγή αποφάσεως.
            
         
               2.
            
            
               Με τον δεύτερο λόγο προβάλλεται ότι τα στοιχεία με βάση τα οποία εκδόθηκε η προσβαλλόμενη απόφαση συγκεντρώθηκαν από την Ευρωπαϊκή Επιτροπή κατά τη διάρκεια προηγούμενου ελέγχου, εκτός του πλαισίου του αντικειμένου του ελέγχου, και ως εκ τούτου παρανόμως.
            
         
               3.
            
            
               Με τον τρίτο λόγο προβάλλεται ότι η προσβαλλόμενη απόφαση και ο συναφής έλεγχος της Ευρωπαϊκής Επιτροπής συνιστούν δυσανάλογη επέμβαση στο ιδιωτικό πεδίο δράσεως της προσφεύγουσας. Η προσβαλλόμενη απόφαση εκδόθηκε από την Ευρωπαϊκή Επιτροπή χωρίς να στηρίζεται σε νομίμως αποκτηθέντα στοιχεία, η Επιτροπή όρισε με απαράδεκτα γενικό τρόπο το αντικείμενο του ελέγχου και υπερέβη τα όρια των ερευνητικών της εξουσιών.
            
         
               4.
            
            
               Με τον τέταρτο λόγο προβάλλεται ότι η προσβαλλόμενη απόφαση δεν προσδιορίζει επαρκώς το αντικείμενο και τον σκοπό του ελέγχου, επειδή, μεταξύ άλλων, ορίζει με απαράδεκτα γενικό τρόπο τη χρονική περίοδο την οποία έπρεπε να αφορά ο έλεγχος, ενώ δεν παραθέτει προσήκουσα αιτιολογία.
            
         
               5.
            
            
               Με τον πέμπτο λόγο προβάλλεται ότι εξαιτίας της προσβαλλόμενης αποφάσεως και του συναφούς ελέγχου υπήρξε ανεπίτρεπτη προσβολή των θεμελιωδών δικαιωμάτων και ελευθεριών της προσφεύγουσας τα οποία εγγυάται το άρθρο 7 του Χάρτη των Θεμελιωδών Δικαιωμάτων της Ευρωπαϊκής Ένωσης (ή το άρθρο 8 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών) και το άρθρο 48 του Χάρτη των Θεμελιωδών Δικαιωμάτων της Ευρωπαϊκής Ένωσης (ή το άρθρο 6 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών).